**Vec : Najdôležitejšie zmeny v novom zákone o ochrane osobných údajov**

**Podľa zákona o ochrane osobných údajoch č.122/2013 Z.z. účinného od 1.júla 2013 pokiaľ nemá prevádzkovateľ –poskytovateľ zdravotnej starostlivosti 20 a viac oprávnených osôb je povinný :**

*(V zmysle novej právnej úpravy platí, že ak prevádzkovateľ spracúva osobné údaje prostredníctvom viac ako 20 oprávnených osôb, je povinný najneskôr v lehote 60 dní od začatia spracúvania výkonom dohľadu písomne poveriť zodpovednú osobu alebo viaceré zodpovedné osoby, ktoré dozerajú na dodržiavanie zákonných ustanovení pri spracúvaní osobných údajov. V opačnom prípade musí prihlásiť na Úrade pre ochranu osobných údajov na registráciu tie informačné systémy, ktoré registrácii podliehajú, pričom .*

*Zodpovednú osobu musí mať prevádzkovateľ, ktorý má aspoň 20 oprávnených osôb. . Oprávnenou osobou je v podstate každá fyzická osoba, ktorá prichádza do styku s osobnými údajmi, ktoré sú spracúvané v informačných systémoch jej zamestnávateľa. Zamestnávateľom oprávnenej osoby môže byť prevádzkovateľ alebo sprostredkovateľ. Postavenie oprávnenej osoby vznikne dňom jej poučenia (bližšie pozri § 21 zákona). Oprávnenou osobou môžu byť okrem zamestnancov aj osoby, ktoré vykonávajú pre zamestnávateľa závislú prácu aj na základe dohôd mimo pracovného pomeru (napr. brigádnici, študenti), ale aj osoby, ktoré vykonávajú absolventskú prax.).*

*(****Prevádzkovateľom je*** "**každý, kto** sám alebo spoločne s inými vymedzí účel spracúvania osobných údajov, určí podmienky ich spracúvania a spracúva osobné údaje vo vlastnom mene; **ak účel, prípadne aj podmienky spracúvania osobných údajov ustanovuje zákon**, priamo vykonateľný právne záväzný akt Európskej únie, alebo medzinárodná zmluva, ktorou je Slovenská republika viazaná, **prevádzkovateľom je ten, kto je na plnenie účelu spracúvania za prevádzkovateľa ustanovený alebo kto spĺňa zákonom**, priamo vykonateľným právne záväzným aktom Európskej únie, alebo medzinárodnou zmluvou, ktorou je Slovenská republika viazaná **ustanovené podmienky.")**

1. ***Vykonať poučenie všetkých oprávnených osôb písomne podľa § 21 zákona ( vzor zverejnený Úradom na ochranu osobných údajov na jeho webovom sídle v prílohe), ktorý musí byť založený v osobnom spise každej oprávnenej osoby najneskôr do 31.12.2013.***
2. ***Mať vypracovaný bezpečnostný projekt podľa ustanovenia § 20 zákona v spojení s vyhl.č. 164/2013 Z.z. najneskôr do 31.3.2014.***
3. ***Viesť evidenciu, a to najneskôr odo dňa začatia spracúvania údajov v týchto informačných systémoch. Evidencia obsahuje údaje v rozsahu podľa*** ***§ 35 ods. 1******. Vzor evidencie zverejnený úradom na jeho webovom sídle prikladám v prílohe.***

**Okrem vyššie uvedených najdôležitejších povinností zdôrazňujem mimo prevádzkovateľov, ktorý by mali 20 a viac oprávnených osôb a nespracúvajú v IS iné ako osobné údaje ustanovené zákonom( tí majú aj ďalšie dôležité povinnosti podľa zákona), prináša tento zákon aj tieto zmeny *:***

 ***Zavedenie povinnosti oznámiť zmeny v údajoch tretím stranám***

*Ak prevádzkovateľ zistí, že poskytol tretej strane nesprávne, neúplné alebo neaktuálne osobné údaje alebo že ich poskytol bez právneho základu, je v zmysle nového zákona povinný to bez zbytočného odkladu písomne oznámiť každému, komu ich poskytol, pričom v oznámení musí uviesť, aké opatrenia na nápravu vykonal (napr. oprava alebo likvidácia údajov) a aké opatrenia žiada prijať od tretej strany. Tretia strana je následne povinná vykonať požadované opatrenia bez zbytočného odkladu.*

***Ukladania sankcií za porušenie nového zákona***

*V zmysle nového zákona má úrad povinnosť, nie iba možnosť, ukladať pokuty v prípade zistenia porušenia povinností vyplývajúcich z nového zákona. Pokuty pre prevádzkovateľov a sprostredkovateľov môžu byť uložené v rozmedzí od 300 EUR do 5 000 EUR za najmenej závažné porušenia zákonných povinností a v rozmedzí od 1 000 EUR do 300 000 EUR za najzávažnejšie porušenia (napr. poverenie sprostredkovateľa bez písomnej zmluvy, nevypracovanie bezpečnostného projektu). Iným osobám môže úrad uložiť pokutu od 150 EUR do maximálnej výšky 3 000 EUR (napr. pri porušení povinnosti mlčanlivosti).*

**Medzi ďalšie zmeny v oblasti spracúvania osobných údajov zavedené** novým zákonom patria napr.: umožnenie získavania súhlasu dotknutých osôb aj iným hodnoverne preukázateľným spôsobom v prípadoch, kedy bol v minulosti potrebný písomný, vlastnoručne podpísaný súhlas, zavedenie možnosti sprístupnenia a zverejnenia niektorých osobných údajov zamestnancov bez ich súhlasu a spresnenie podmienok spracúvania biometrických údajov a režimu monitorovania priestorov prístupných verejnosti.

**Súčasne pripájam dôležité ustanovenia zo zákona a zhrnutie povinností prevádzkovateľa v širšom zmysle slova.**

**Výňatky zo Zákona o ochrane osobných údajov č. 122/2013 Z.z.( vykonávacie predpisyk zákonu sú -vyhl.č.164/2013 Z.Z. o rozsahu dokumentácií bezp.opatrení a vyhl.č. 165/2013 Z.z. o skúške fyzickej osoby na výkon funkcie zodpovednej osoby).**

**§ 13**

 **Osobitné kategórie osobných údajov** **(1) Spracúvať osobné údaje, ktoré odhaľujú rasový alebo etnický pôvod, politické názory, náboženskú vieru alebo svetonázor, členstvo v politických stranách alebo politických hnutiach, členstvo v odborových organizáciách a údaje týkajúce sa zdravia alebo pohlavného života, sa zakazuje.**

**§ 14**

 **Výnimky z obmedzenia pri spracúvaní osobitných kategórií osobných údajov**

 **Zákaz spracúvania osobných údajov podľa** **§ 13 ods. 1** **neplatí, ak**

a) dotknutá osoba dala písomný alebo inak hodnoverne preukázateľný súhlas na ich spracúvanie; súhlas je neplatný, ak jeho poskytnutie vylučuje osobitný zákon,

b**) právnym základom pre spracúvanie osobných údajov je osobitný zákon,** právne záväzný akt Európskej únie alebo medzinárodná zmluva, ktorou je Slovenská republika viazaná,

*Napr. §18 ods.2a § 9 ods.2 zákona č.576/2004 Z.z.v platnom znení, kde sú zo zákona obsahom ZD aj osobné údaje a to bez potreby osobitného súhlasu dotknutej osoby*

**§ 15**

**Získavanie osobných údajov**

(1) Prevádzkovateľ, ktorý pripravuje spracúvanie osobných údajov dotknutej osoby, je povinný pred ich získavaním dotknutej osobe vopred oznámiť tieto informácie:

a) identifikačné údaje prevádzkovateľa a zástupcu prevádzkovateľa, ak bol vymenovaný,

b) identifikačné údaje sprostredkovateľa; to neplatí, ak prevádzkovateľ pri získavaní osobných údajov nepostupuje podľa **§ 8**,

c) účel spracúvania osobných údajov,

d) zoznam osobných údajov alebo rozsah osobných údajov podľa **§ 10 ods. 4 prvej vety** a

e) doplňujúce informácie, ktoré sú s ohľadom na všetky okolnosti a podmienky spracúvania osobných údajov potrebné pre dotknutú osobu na zaručenie jej práv a právom chránených záujmov v rozsahu najmä

1. preukázanie totožnosti oprávnenej osoby, ktorá získava osobné údaje, alebo preukázanie príslušnosti oprávnenej osoby hodnoverným dokladom k tomu subjektu, v mene ktorého koná; oprávnená osoba je povinná takejto žiadosti dotknutej osoby bez zbytočného odkladu vyhovieť,

2. poučenie o dobrovoľnosti alebo povinnosti poskytnúť požadované osobné údaje; ak prevádzkovateľ získava osobné údaje dotknutej osoby na základe súhlasu dotknutej osoby podľa **§ 11**, oznámi jej aj čas platnosti súhlasu, a ak dotknutej osobe povinnosť poskytnúť osobné údaje vyplýva z priamo vykonateľného právne záväzného aktu Európskej únie, medzinárodnej zmluvy, ktorou je Slovenská republika viazaná, alebo zákona, prevádzkovateľ oznámi dotknutej osobe právny základ, ktorý jej túto povinnosť ukladá, a upovedomí ju o následkoch odmietnutia poskytnúť osobné údaje,

3. tretie strany, ak sa predpokladá alebo je zrejmé, že im budú osobné údaje poskytnuté,

4. okruh príjemcov, ak sa predpokladá alebo je zrejmé, že im budú osobné údaje sprístupnené,

5. formu zverejnenia, ak majú byť osobné údaje zverejnené,

6. tretie krajiny, ak sa predpokladá alebo je zrejmé, že sa do týchto krajín uskutoční prenos osobných údajov,

7. poučenie o právach dotknutej osoby.

(2) Ak osobné údaje o dotknutej osobe nezískal prevádzkovateľ priamo od tejto dotknutej osoby, je povinný bez zbytočného odkladu, najneskôr však v čase pred ich prvým poskytnutím tretej strane, ak sa takéto poskytovanie predpokladá, oznámiť dotknutej osobe informácie podľa odseku 1 písm. a) až c) a ďalšie doplňujúce informácie, pokiaľ sú potrebné s ohľadom na špecifické okolnosti, za ktorých sú osobné údaje získavané na zabezpečenie zákonného spracúvania, najmä

a) poučenie o možnosti rozhodnúť o spracúvaní získaných osobných údajov,

b) zoznam osobných údajov,

c) tretie strany, ak sa predpokladá alebo je zrejmé, že im budú osobné údaje poskytnuté,

d) okruh príjemcov, ak sa predpokladá alebo je zrejmé, že im budú osobné údaje sprístupnené,

e) formu zverejnenia, ak majú byť osobné údaje zverejnené,

f) tretie krajiny, ak sa predpokladá alebo je zrejmé, že sa do týchto krajín uskutoční prenos osobných údajov,

g) poučenie o právach dotknutej osoby.

(3) Informácie podľa odseku 1 netreba dotknutej osobe oznamovať, ak prevádzkovateľ vie úradu kedykoľvek na jeho žiadosť preukázať, že jej boli už predtým poskytnuté. Informácie podľa odseku 2 netreba dotknutej osobe oznamovať, ak prevádzkovateľ

a) vie úradu kedykoľvek na jeho žiadosť preukázať, že jej boli už predtým poskytnuté,

b) spracúva osobné údaje podľa **§ 10 ods. 1** a **2**,

c) spracúva osobné údaje na účel ustanovený v **§ 10 ods. 3 písm. a)**,

d) spracúva osobné údaje na historický výskum alebo vedecký výskum a vývoj, alebo na účely štatistiky a poskytnutie takýchto informácií je objektívne nemožné alebo by bolo možné len s vyvinutím neprimeraného úsilia, alebo

e) spracúva osobné údaje podľa **§ 10 ods. 3 písm. e)**.

(4) Prevádzkovateľ, ktorý získava osobné údaje na účely identifikácie fyzickej osoby pri jej jednorazovom vstupe do jeho priestorov, je oprávnený od nej požadovať titul, meno, priezvisko a číslo občianskeho preukazu,**23)** číslo služobného preukazu alebo číslo cestovného dokladu,**24)** štátnu príslušnosť a preukázanie pravdivosti poskytnutých osobných údajov predkladaným dokladom. Ak sa fyzická osoba preukáže podľa osobitného zákona,**25)** je prevádzkovateľ oprávnený od nej požadovať len evidenčné číslo služobného preukazu a názov orgánu, ktorý služobný preukaz vydal. V oboch prípadoch sa odsek 1 nepoužije.

(5) Prevádzkovateľ, ktorý v priestoroch prístupných verejnosti získava, poskytuje alebo sprístupňuje osobné údaje, zabezpečí ich primeranú ochranu podľa **§ 19**.

(6) Získavať osobné údaje nevyhnutné na dosiahnutie účelu spracúvania kopírovaním, skenovaním alebo iným zaznamenávaním úradných dokladov na nosič informácií možno len vtedy, ak s tým dotknutá osoba písomne súhlasí alebo ak to osobitný zákon výslovne umožňuje bez súhlasu dotknutej osoby.**26)** To neplatí, ak ide o získavanie osobných údajov na účely a v rozsahu údajov podľa odseku 4 ich zaznamenávaním z úradného dokladu automatizovanými prostriedkami spracúvania.


(7) Priestor prístupný verejnosti možno monitorovať len na účely ochrany verejného poriadku a bezpečnosti, odhaľovania kriminality, narušenia bezpečnosti štátu, ochrany majetku alebo zdravia, a to len vtedy, ak je priestor zreteľne označený ako monitorovaný; monitorovaný priestor je prevádzkovateľ povinný zreteľne označiť bez ohľadu na to, či sa snímaný obraz alebo zvuk zaznamenáva na nosič informácií. Označenie monitorovaného priestoru sa nevyžaduje, ak tak ustanovuje osobitný zákon. Vyhotovený záznam možno využiť len na účely trestného konania alebo konania o priestupkoch, ak osobitný zákon neustanovuje inak.

(8) Prevádzkovateľ, ktorý získa osobné údaje uvedené v **§ 10 ods. 3 písm. d)** bez vedomia dotknutej osoby alebo priamo od nej, poskytne jej pri prvom kontakte informácie podľa odseku 1, a ak sú spracúvané na účely priameho marketingu, oboznámi ju výslovne aj s právom písomne namietať proti ich poskytovaniu a využívaniu v poštovom styku.

(9) Prevádzkovateľ, ktorého predmetom činnosti je priamy marketing, vedie zoznam poskytnutých osobných údajov podľa **§ 10 ods. 3 písm. d)** v rozsahu titul, meno, priezvisko a adresa dotknutej osoby, dátum ich poskytnutia, prípadne dátum, od ktorého platí zákaz ich ďalšieho poskytovania podľa **§ 17 ods. 6**, a názov právnickej osoby alebo fyzickej osoby, ktorej boli uvedené osobné údaje poskytnuté. Zoznam v rovnakom rozsahu vedie aj právnická osoba a fyzická osoba, ktorej boli tieto osobné údaje poskytnuté.

**§ 19** **Zodpovednosť za bezpečnosť osobných údajov**

 **(1) Za bezpečnosť osobných údajov zodpovedá prevádzkovateľ**. Prevádzkovateľ je povinný chrániť spracúvané osobné údaje pred ich poškodením, zničením, stratou, zmenou, neoprávneným prístupom a sprístupnením, poskytnutím alebo zverejnením, ako aj pred akýmikoľvek inými neprípustnými spôsobmi spracúvania. Na tento účel prijme primerané technické, organizačné a personálne opatrenia (ďalej len „bezpečnostné opatrenia“) zodpovedajúce spôsobu spracúvania osobných údajov, pričom berie do úvahy najmä použiteľné technické prostriedky, dôvernosť a dôležitosť spracúvaných osobných údajov, ako aj rozsah možných rizík, ktoré sú spôsobilé narušiť bezpečnosť alebo funkčnosť informačného systému.
(2) Bezpečnostné opatrenia podľa odseku 1 prevádzkovateľ zdokumentuje v bezpečnostnej smernici, ak v informačnom systéme
a) prepojenom s verejne prístupnou počítačovou sieťou nespracúva osobitné kategórie osobných údajov podľa **§ 13**, alebo

b) neprepojenom s verejne prístupnou počítačovou sieťou spracúva osobitné kategórie osobných údajov podľa **§ 13**.

(**3) Bezpečnostné opatrenia podľa odseku 1 prevádzkovateľ zdokumentuje v bezpečnostnom projekte informačného systému (ďalej len „bezpečnostný projekt“), ak**

**a) v informačnom systéme prepojenom s verejne prístupnou počítačovou sieťou spracúva osobitné kategórie osobných údajov podľa** **§ 13****, alebo**
b) informačný systém slúži na zabezpečenie verejného záujmu podľa **§ 3 ods. 1**; ustanovenie **§ 20** sa pri vypracúvaní bezpečnostného projektu nepoužije len vtedy, ak pre konkrétny prípad je tu súčasne povinnosť vypracovať bezpečnostný projekt podľa osobitného predpisu.**29)**

**§ 20**

**Bezpečnostný projekt**

**1)Bezpečnostný projekt vymedzuje rozsah a spôsob bezpečnostných opatrení**

**potrebných na eliminovanie a minimalizovanie hrozieb a rizík pôsobiacich na informačný systém z hľadiska narušenia jeho bezpečnosti, spoľahlivosti a funkčnosti.**

**(2) Bezpečnostný projekt vypracúva prevádzkovateľ v súlade s bezpečnostnými štandardmi, právnymi predpismi a medzinárodnými zmluvami, ktorými je Slovenská republika viazaná.**

(**3) Rozsah a dokumentáciu bezpečnostných opatrení ustanoví všeobecne záväzný právny predpis, ktorý vydá úrad, ktorým je vyhl.č. 164/2013 Z.z..**

**§ 21**

**Poučenie oprávnenej osoby**

**(1) Fyzická osoba sa stáva oprávnenou osobou dňom jej poučenia.**

**(2) Prevádzkovateľ je povinný poučiť osobu podľa odseku 1 o právach a povinnostiach ustanovených týmto zákonom a o zodpovednosti za ich porušenie pred uskutočnením prvej operácie s osobnými údajmi. Poučenie obsahuje najmä rozsah oprávnení, popis povolených činností a podmienky spracúvania osobných údajov.**

**(3) Prevádzkovateľ je povinný o poučení oprávnenej osoby vyhotoviť písomný záznam. Záznam o poučení obsahuje**

**a) identifikačné údaje prevádzkovateľa,**

**b) titul, meno, priezvisko, pracovné, služobné alebo funkčné zaradenie a podpis oprávnenej osoby,**

**c) titul, meno, priezvisko, pracovné zaradenie alebo funkciu a podpis toho, kto vykonal poučenie,**

**d) informácie podľa odseku 2,**

**e) deň poučenia a**

**f) deň, odkedy osoba prestala byť oprávnenou osobou; tento údaj doplní prevádzkovateľ po ukončení jej činnosti ako oprávnenej osoby.**

**(4) Prevádzkovateľ je povinný opätovne poučiť oprávnenú osobu, ak došlo k podstatnej zmene jej pracovného, služobného alebo funkčného zaradenia, a tým sa významne zmenil obsah náplne jej pracovných činností, alebo sa podstatne zmenili podmienky spracúvania osobných údajov alebo rozsah spracúvaných osobných údajov v rámci jej pracovného, služobného alebo funkčného zaradenia.**

§ 22

Povinnosť mlčanlivosti

(1) Prevádzkovateľ je povinný zachovávať mlčanlivosť o osobných údajoch, ktoré spracúva. Povinnosť mlčanlivosti trvá aj po ukončení spracúvania osobných údajov.

(2) Oprávnená osoba je povinná zachovávať mlčanlivosť o osobných údajoch, s ktorými príde do styku; tie nesmie využiť ani pre osobnú potrebu a bez súhlasu prevádzkovateľa ich nesmie zverejniť a nikomu poskytnúť ani sprístupniť.

(3) Povinnosť mlčanlivosti podľa odseku 2 platí aj pre iné fyzické osoby, ktoré prídu do styku s osobnými údajmi u prevádzkovateľa alebo sprostredkovateľa.

(4) Povinnosť mlčanlivosti podľa odseku 2 trvá aj po zániku funkcie oprávnenej osoby alebo po skončení jej pracovného pomeru, štátnozamestnaneckého pomeru, služobného pomeru alebo obdobného pracovného vzťahu. Povinnosť mlčanlivosti podľa prvej vety sa vzťahuje aj na fyzické osoby podľa odseku 3.

(5) Povinnosť mlčanlivosti podľa odsekov 1 až 4 neplatí, ak je to nevyhnutné na plnenie úloh súdu a orgánov činných v trestnom konaní podľa osobitného zákona; tým nie sú dotknuté ustanovenia o mlčanlivosti podľa osobitných predpisov.**30)**

(6) Odseky 1 až 4 sa nepoužijú vo vzťahu k úradu pri plnení jeho úloh podľa tohto zákona.

**REGISTRÁCIA, OSOBITNÁ REGISTRÁCIA A EVIDENCIA INFORMAČNÝCH SYSTÉMOV**

**§ 33**

**Prevádzkovateľ je povinný** požiadať úrad o registráciu informačných systémov, osobitnú registráciu informačných systémov **alebo viesť o informačných systémoch evidenciu v rozsahu a za podmienok ustanovených týmto zákonom.**

Registrácia

§ 34

Podmienky registrácie

(1) Povinnosť registrácie sa vzťahuje na všetky informačné systémy, v ktorých sa spracúvajú osobné údaje úplne alebo čiastočne automatizovanými prostriedkami spracúvania.

**(2) Povinnosť registrácie podľa odseku 1 sa nevzťahuje na informačné systémy, ktoré**

a) podliehajú osobitnej registrácii podľa **§ 37**,

b) podliehajú dohľadu zodpovednej osoby, ktorú písomne poveril prevádzkovateľ podľa **§ 23** a ktorá vykonáva dohľad nad ochranou osobných údajov podľa tohto zákona,

c) obsahujú osobné údaje o členstve osôb v občianskom združení alebo odborovej organizácii, a ak tieto osobné údaje spracúvajú a využívajú výlučne pre svoju vnútornú potrebu, alebo obsahujú osobné údaje o náboženskej viere osôb združených v štátom uznanej cirkvi alebo náboženskej spoločnosti, a ak tieto osobné údaje spracúva cirkev alebo náboženská spoločnosť a využíva ich výlučne pre svoju vnútornú potrebu, alebo obsahujú osobné údaje o členstve osôb v politickej strane alebo v politickom hnutí, ktoré sú ich členmi, a ak tieto osobné údaje spracúva politická strana alebo politické hnutie a využíva ich výlučne pre svoju vnútornú potrebu, alebo

d) **obsahujú osobné údaje, ktoré sú spracúvané na základe zákona,** priamo vykonateľného právne záväzného aktu Európskej únie alebo medzinárodnej zmluvy, ktorou je Slovenská republika viazaná

**Evidencia**

**§ 43**

**Podmienky evidencie**

**(1) O informačných systémoch, ktoré nepodliehajú registrácii alebo osobitnej registrácii, je prevádzkovateľ povinný viesť evidenciu, a to najneskôr odo dňa začatia spracúvania údajov v týchto informačných systémoch. Evidencia obsahuje údaje v rozsahu podľa** **§ 35 ods. 1****. Vzor evidencie zverejní úrad na svojom webovom sídle.**

**(2) Prevádzkovateľ je povinný viesť a aktualizovať evidenciu podľa odseku 1 až do dňa ukončenia spracúvania osobných údajov v informačnom systéme; povinnosť aktualizácie sa nevzťahuje na počet oprávnených osôb podľa** **§ 35 ods. 1 písm. d)****.**

**§ 44**

**Sprístupnenie evidencie**

**Údaje z evidencie podľa** **§ 43 ods. 1** **je prevádzkovateľ povinný sprístupniť bezplatne komukoľvek, kto o to požiada.**

**Prechodné ustanovenia**

 **§ 76**

(1) **Prevádzkovateľ uvedie do súladu s týmto zákonom do šiestich mesiacov odo dňa jeho účinnosti všetky informačné systémy, v ktorých spracúva osobné údaje.**

(2**) Prevádzkovateľ je povinný zmluvný vzťah so sprostredkovateľom dať do súladu s týmto zákonom do jedného roka odo dňa účinnosti tohto zákona**.

(3) **Prevádzkovateľ a sprostredkovateľ sú povinní vykonať poučenie oprávnených osôb v súlade s týmto zákonom do šiestich mesiacov odo dňa účinnosti tohto zákona.**

(4) Poverenia a oznámenia o poverení zodpovednej osoby podľa doterajšieho zákona sa považujú za poverenia a oznámenia o poverení zodpovednej osoby podľa tohto zákona. Prevádzkovateľ a sprostredkovateľ sú povinní písomne poveriť zodpovednú osobu a jej poverenie oznámiť úradu v súlade s týmto zákonom do jedného roka odo dňa účinnosti tohto zákona.

(5) Registrácia udelená podľa doterajšieho zákona sa považuje za registráciu udelenú podľa tohto zákona. Prevádzkovateľ je povinný nanovo prihlásiť svoj informačný systém na registráciu v súlade s týmto zákonom do šiestich mesiacov odo dňa účinnosti tohto zákona, ak to zákon vyžaduje.

(6) Osobitné registrácie udelené podľa doterajšieho zákona sa považujú za osobitné registrácie udelené podľa tohto zákona. Prevádzkovateľ je povinný nanovo prihlásiť svoj informačný systém na osobitnú registráciu v súlade s týmto zákonom do šiestich mesiacov odo dňa účinnosti tohto zákona, ak to zákon vyžaduje.

(7) **Bezpečnostné opatrenia, bezpečnostná smernica a bezpečnostný projekt vypracované podľa doterajšieho zákona sa účinnosťou tohto zákona považujú za bezpečnostné opatrenia vypracované podľa tohto zákona. Prevádzkovateľ a sprostredkovateľ sú povinní zosúladiť prijaté bezpečnostné opatrenia s týmto zákonom do deviatich mesiacov odo dňa účinnosti tohto zákona.**

(8) **Súhlas so spracúvaním osobných údajov udelený podľa doterajšieho zákona sa účinnosťou tohto zákona považuje za súhlas so spracúvaním osobných údajov udelený podľa tohto zákona.**

 **Výňatok zo súvisiaceho zákona napr. zo zákona č. 576/2004 Z.z. v platnom znení**

**ZDRAVOTNÁ DOKUMENTÁCIA**

§ 18

Spracúvanie, poskytovanie a sprístupňovanie údajov zo zdravotnej dokumentácie
(1) Poskytovateľ je povinný údaje zo zdravotnej dokumentácie spracúvať, poskytovať a sprístupňovať v súlade s týmto zákonom a osobitným predpisom.**20)**

**(2) Súhlas dotknutej osoby na spracúvanie, poskytovanie a sprístupňovanie údajov zo zdravotnej dokumentácie sa za podmienok ustanovených týmto zákonom nevyžaduje.**

(3) Každý, komu sa poskytnú alebo sprístupnia údaje zo zdravotnej dokumentácie podľa tohto zákona, je povinný zachovávať o nich mlčanlivosť a zabezpečiť ich ochranu tak, aby nedošlo k ich strate alebo zneužitiu.

§ 19

Vedenie zdravotnej dokumentácie

(1) Vedenie zdravotnej dokumentácie je získavanie, zhromažďovanie a zaznamenávanie údajov podľa odseku 2.

(2) Zdravotná dokumentácia obsahuje

a**) osobné údaje osoby, ktorej sa poskytuje zdravotná starostlivosť, v rozsahu meno, priezvisko, dátum narodenia, rodné číslo, adresa bydliska a zdravotné údaje potrebné na zistenie anamnézy,**

b) údaje o poučení a informovanom súhlase (**§ 6**),

c) údaje o chorobe osoby, o priebehu a výsledkoch vyšetrení, liečby a ďalších významných okolnostiach súvisiacich so zdravotným stavom osoby a s postupom pri poskytovaní zdravotnej starostlivosti,

d) údaje o rozsahu poskytnutej zdravotnej starostlivosti,

e) údaje o službách súvisiacich s poskytovaním zdravotnej starostlivosti,

f) údaje o dočasnej práceneschopnosti pre chorobu a úraz a skutočnosti dôležité na posúdenie zdravotnej spôsobilosti na výkon práce,

g) epidemiologicky závažné skutočnosti,

h) identifikačné údaje príslušnej zdravotnej poisťovne,

i) identifikačné údaje poskytovateľa.

**Všeobecnými povinnosťami prevádzkovateľa sú**

* pred začatím spracúvania osobných údajov vymedziť účel spracúvania osobných údajov; účel spracúvania osobných údajov musí byť jasný, vymedzený jednoznačne a konkrétne a musí byť v súlade s Ústavou Slovenskej republiky, ústavnými zákonmi, zákonmi a medzinárodnými zmluvami, ktorými je Slovenská republika viazaná,
* určiť podmienky spracúvania osobných údajov tak, aby neobmedzil právo dotknutej osoby ustanovené zákonom,
* získavať osobné údaje výlučne na vymedzený alebo ustanovený účel; je neprípustné získavať osobné údaje pod zámienkou iného účelu spracúvania alebo inej činnosti,
* zabezpečiť, aby sa spracúvali len také osobné údaje, ktoré svojím rozsahom a obsahom zodpovedajú účelu ich spracúvania a sú nevyhnutné na jeho dosiahnutie,
* zabezpečiť, aby sa osobné údaje spracúvali a využívali výlučne spôsobom, ktorý zodpovedá účelu, na ktorý boli zhromaždené; je neprípustné združovať osobné údaje, ktoré boli získané osobitne na rozdielne účely,
* spracúvať len správne, úplné a podľa potreby aktualizované osobné údaje vo vzťahu k účelu spracúvania; nesprávne a neúplné osobné údaje je prevádzkovateľ povinný blokovať a bez zbytočného odkladu opraviť alebo doplniť; nesprávne a neúplné osobné údaje, ktoré nemožno opraviť alebo doplniť tak, aby boli správne a úplné, prevádzkovateľ zreteľne označí a bez zbytočného odkladu zlikviduje,
* zabezpečiť, aby zhromaždené osobné údaje boli spracúvané vo forme umožňujúcej identifikáciu dotknutých osôb počas doby nie dlhšej, ako je nevyhnutné na dosiahnutie účelu spracúvania,
* zlikvidovať tie osobné údaje, ktorých účel spracúvania sa skončil; po skončení účelu spracúvania možno osobné údaje ďalej spracúvať len v nevyhnutnom rozsahu na historický výskum, vedecký výskum a vývoj alebo na účely štatistiky, čo sa nepovažuje za nezlučiteľné s pôvodným účelom spracúvania a zároveň je prevádzkovateľ povinný označiť ich, anonymizovať ich, ak tým možno dosiahnuť účel spracúvania a zlikvidovať ich ihneď ako sa stanú nepotrebnými,
* spracúvať osobné údaje v súlade s dobrými mravmi a konať spôsobom, ktorý neodporuje zákonu,
* zachovávať mlčanlivosť o osobných údajoch, ktoré spracúva,
* v prípade, že spracúva osobné údaje prostredníctvom 20 a viac oprávnených osôb poveriť výkonom dohľadu nad ich spracúvaním aspoň jednu zodpovednú osobu, a to do 60 dní odo dňa začatia spracúvania osobných údajov,
* písomne vybaviť žiadosť dotknutej osoby, ktorá uplatňuje svoje právo vyžadovať informácie alebo namieta voči spracúvaniu osobných údajov do 30 dní odo dňa jej doručenia,
* zabezpečovať správnosť a aktuálnosť osobných údajov,
* ak prevádzkovateľ zistí, že poskytol tretej strane nesprávne, neúplné alebo neaktuálne osobné údaje, alebo ich poskytol bez právneho základu, je povinný bez zbytočného odkladu písomne oznámiť to každému, kto ich poskytol; ak prevádzkovateľ upustí od oznámenia z dôvodu, že oznámenie je objektívne nemožné alebo je možné len s vyvinutím neprimeraného úsilia, je povinný na vyzvanie úradu preukázať, že upustenie od oznámenia je dôvodné,
* chrániť spracúvané osobné údaje pred ich poškodením, zničením, stratou, zmenou, neoprávneným prístupom a sprístupnením, poskytnutím alebo zverejnením ako aj pred akýmikoľvek inými neprípustnými spôsobmi spracúvania,
* bez zbytočného odkladu zabezpečovať aktualizáciu bezpečnostných opatrení.

**Povinnosťami prevádzkovateľa vo vzťahu k úradu sú**

* povinnosť evidencie informačného systému,
* povinnosť vypracovania bezpečnostného projektu ,

**Povinnosťami prevádzkovateľa, ktoré sú spojené s výkonom kontroly, sú**

* vytvoriť kontrolnému orgánu primerané podmienky na výkon kontroly a spracovanie kontrolných zistení,
* poskytnúť kontrolnému orgánu požadovanú súčinnosť v súlade s jeho oprávneniami a zdržať sa konania, ktoré by mohlo mariť výkon kontroly,
* dostaviť sa na predvolanie úradu s cieľom podať vysvetlenia v určenom čase na určené miesto,
* oboznámiť sa s obsahom protokolu a na požiadanie kontrolného orgánu dostaviť sa na jeho prerokovanie.

**Povinnosťami prevádzkovateľa vo vzťahu k oprávnenej osobe sú**

* poučiť oprávnenú osobu o právach a povinnostiach ustanovených zákonom a o zodpovednosti za ich porušenie,
* vyhotoviť záznam o poučení,
* opätovne poučiť oprávnenú osobu ak došlo k podstatnej zmene jej pracovného, služobného alebo funkčného zaradenia, a tým sa významne zmenil obsah náplne jej pracovných činností, alebo sa podstatne zmenili podmienky spracúvania osobných údajov alebo rozsah spracúvaných osobných údajov v rámci jej pracovného, služobného alebo funkčného zaradenia,
* oboznámiť oprávnené osoby s obsahom bezpečnostnej smernice v rozsahu potrebnom na plnenie ich úloh.

**Povinnosťami prevádzkovateľa vo vzťahu k dotknutej osobe sú**

* splniť si informačnú povinnosť voči dotknutej osobe pred získaním jej osobných údajov
* vyžiadať si súhlas na spracúvanie osobných údajov v prípade, že to zákon vyžaduje,
* na žiadosť dotknutej osoby je prevádzkovateľ povinný:
	+ potvrdiť jej, či sú o nej sú spracúvané osobné údaje alebo nie,
	+ vo všeobecne zrozumiteľnej forme jej poskytnúť informácie o spracúvaní osobných údajov v informačnom systéme v rozsahu podľa § 15 ods. 1 písm. a) až e) druhý až šiesty bod zákona; pri vydaní rozhodnutia podľa § 28 ods. 5 je dotknutá osoba oprávnená oboznámiť sa s postupom spracúvania a vyhodnocovania operácií,
	+ vo všeobecne zrozumiteľnej forme jej poskytnúť presné informácie o zdroji, z ktorého získal jej osobné údaje na spracúvanie,
	+ poskytnúť vo všeobecne zrozumiteľnej forme zoznam jej osobných údajov, ktoré sú predmetom spracúvania,
	+ zabezpečiť opravu alebo likvidáciu jej nesprávnych, neúplných alebo neaktuálnych osobných údajov, ktoré sú predmetom spracúvania,
	+ zabezpečiť likvidáciu jej osobných údajov, ktorých účel spracúvania sa skončil; ak sú predmetom spracúvania úradné doklady obsahujúce osobné údaje, dotknutá osoba môže požiadať o ich vrátenie,
	+ zabezpečiť likvidáciu jej osobných údajov, ktoré sú predmetom spracúvania, ak došlo k porušeniu zákona,
	+ zabezpečiť blokovanie jej osobných údajov z dôvodu odvolania súhlasu pred uplynutím času jeho platnosti, ak prevádzkovateľ spracúva osobné údaje na základe súhlasu dotknutej osoby.
* bez zbytočného odkladu písomne oznámiť dotknutej osobe obmedzenie jej práv, ak takéto obmedzenie vyplýva z osobitného zákona, alebo jeho uplatnením by bola porušená ochrana dotknutej osoby, alebo by boli porušené práva a slobody iných osôb.

**Povinnosťami prevádzkovateľa vo vzťahu k sprostredkovateľovi sú**

* v prípade ak prevádzkovateľ poverí spracúvaním osobných údajov sprostredkovateľa je povinný:

a) pri výbere sprostredkovateľa dbať na jeho odbornú, technickú, organizačnú a personálnu spôsobilosť a jeho schopnosť zaručiť bezpečnosť spracúvaných osobných údajov opatreniami,
b) uzatvoriť písomnú zmluvu, ktorej obsahové náležitosti sú:

* údaje o zmluvných stranách (ďalej len „identifikačné údaje");
1. titul, meno, priezvisko, dátum narodenia a adresu trvalého pobytu, ak ide o fyzickú osobu,
2. názov, právnu formu, adresu sídla a identifikačné číslo, ak ide o právnickú osobu,
3. obchodné meno, adresu miesta podnikania a identifikačné číslo, ak ide o fyzickú osobu – podnikateľa
* deň, od ktorého je sprostredkovateľ oprávnený začať so spracúvaním osobných údajov v mene prevádzkovateľa,
* účel spracúvania osobných údajov,
* názov informačného systému,
* zoznam osobných údajov, ktoré sa budú spracúvať; zoznam osobných údajov možno nahradiť rozsahom osobných údajov,
* okruh dotknutých osôb,
* podmienky spracúvania osobných údajov vrátane zoznamu povolených operácií s osobnými údajmi,
* vyhlásenie prevádzkovateľa, že pri výbere sprostredkovateľa dbal na jeho odbornú, technickú, organizačnú a personálnu spôsobilosť a jeho schopnosť zaručiť bezpečnosť spracúvaných osobných údajov opatreniami,
* súhlas prevádzkovateľa na spracúvanie osobných údajov sprostredkovateľom prostredníctvom inej osoby (subdodávateľa),
* dobu, na ktorú sa zmluva uzatvára,
* dátum uzatvorenia zmluvy a podpisy zmluvných strán.